
מדינת ישראל

משרד המשפטים

הממונה על חוק חופש המידע

	ירושלים, כא שבט   תשע"ה 

	10 פברואר , 2015

	בתשובתך ציין נא:

	תיק מס' ת/ 200


שלום רב, 

הנדון: בקשה לפי חוק חופש המידע, התשנ"ח-1998
מכתבך מיום 25/12/2014
לאחר בירור בקשתך שבנדון הנני להשיבך כדלקמן:
בבקשתך, ביקשת גישה לתיקים ומידע על תיקים בהם הוגש כתב אישום נגד קטין בעקבות "אלימות בני נוער ברשתות חברתיות", לחילופין ביקשת סטטיסטיקות אודות מקרים בהם התנהגות במרחב האינטרנט של קטינים הובילה להגשת כתב אישום על ידי הפרקליטות ברשימה לא סגורה של עבירות (חלקן צוינו).

על מנת להשיב לבקשתך עלינו, בשלב הראשון, לאתר התיקים. מכיוון שהמערכת הממוחשבת המשמשת את הפרקליטות אינה שומרת מידע אודות נסיבות הגשת כתב האישום (כך לדוגמה – האם העבירה נעברה ברשתות החברתיות), לא ניתן לאתר תיקים אלו באמצעות המערכת. 
במערכת הממוחשבת ניתן להפיק את מספר כתבי האישום שהוגשו נגד קטינים בשנתיים האחרונות בגין עבירה מוגדרת. במידה ותעבירי אלינו רשימה סגורה של עבירות אשר בטיפול הפרקליטות לפי החוק
, נוכל להפיק נתון מספרי בנוגע לכמות כתבי אישום שהוגשו נגד קטין, בפילוח לפי העבירות ברשימה האמורה. בהתאם לכמות התיקים נוכל להעריך זמני עבודה לצורך מענה מלא, ככל הניתן, לבקשתך, ולהעביר דרישה לתשלום על שעות עבודה בהתאם לחוק חופש המידע, התשנ"ח 1998 (להלן: "החוק") במידה ויהיה בכך צורך.

מכל מקום, מכיוון שחקירות במרחב האינטרנטי מנוהלות ביחידת הסייבר הארצית במשטרת ישראל, מוצע כי תפני גם למשטרת ישראל שכן מדובר במידע שנוצר בידי רשות אחרת כאמור בסעיף 8(5) לחוק. 

כנגד החלטה זו יש בידך לעתור לבית המשפט לעניינים מנהליים מכח סעיף 17 לחוק.  


בכבוד רב,


מיכל טנא, עו"ד

 מנהלת היחידה לפניות הציבור

והממונה על חוק חופש המידע

� חוק סדר הדין הפלילי, התשמ"ב- 1982.

